b'\n_START_ARTICLE_\nRosenborg B.K.\n_START_PARAGRAPH_\nRosenborg Ballklub je norve\xc5\xa1ki nogometni klub iz mesta Trondheim. Klub je bil ustanovljen 19. maja 1917 kot Odd (ime je spremenil 28. oktobra 1928) in trenutno igra v Tippeligaen, 1. norve\xc5\xa1ki nogometni ligi. Z 23 osvojenimi naslovi prvaka v dr\xc5\xbeavnem prvenstvu in 10 osvojenimi norve\xc5\xa1kimi pokali je Rosenborg najuspe\xc5\xa1nej\xc5\xa1i norve\xc5\xa1ki nogometni klub. Klub je 13 let zaporedoma osvajal norve\xc5\xa1ko prvenstvo. Ve\xc4\x8d (14) jih ima le latvijski Skonto._NEWLINE_Rosenborg se je med letoma 1995 in 2007 enajstkrat uvrstil v Ligo prvakov, 8 uvrstitev je bilo zaporednih (med 1995 in 2002). Ta rekord je Rosenborg dr\xc5\xbeal do leta 2004, ko je Manchester Unitedu to uspelo deveti\xc4\x8d zapored._NEWLINE_Najuspe\xc5\xa1nej\xc5\xa1i sezoni v Ligi prvakov za Rosenborg sta bili 1996/97 in 1999/2000. V prvi je v zadnjem krogu svoje skupine presenetil Milan z 2-1 in se tako uvrstil v \xc4\x8detrtfinale, kjer pa ga je s skupnim se\xc5\xa1tevkom 1-3 izlo\xc4\x8dil Juventus. V drugi pa je Rosenborg pri\xc5\xa1el do prvega mesta v skupinskem delu (tu je odmevala zmaga s 3-0 nad Borussio Dortmund), a je nato v drugem krogu v svoji skupini s slabimi predstavami osvojil zadnje mesto (1 izena\xc4\x8denje, 5 porazov). Po tem je Rosenborg imel posamezne vzpone in padce. Odli\xc4\x8den vtis je pustil v  sezoni 1997/98, ko je z zmago 2-0 presenetil Real Madrid in s 5-1 Olympiakos. V zgodovini pa sta tudi dva mo\xc4\x8dna poraza in sicer v letu 2000 proti PSG-ju z 2-7 in 2 leti pozneje proti Lyonu z 0-5._NEWLINE_Doma\xc4\x8di stadion Rosenborga je Lerkendal, ki sprejme 21,166 gledalcev. Barvi dresov sta \xc4\x8drna in bela. Nadimek nogometa\xc5\xa1ev je \xe2\x80\x9cTroillongan\xe2\x80\x9d (otroci trolov).'